**Ενότητα 13η (Β 1, 5 -8)**

**Α. Άλλα επιχειρήµατα για τη σχέση ηθικής αρετής και ηθικής πράξης**

**Προτεινόµενοι στόχοι**

• να συνειδητοποιήσουν οι µαθητές ότι στα πλαίσια της πολιτείας ο εθισµός (µέσω των νόµων) στην ηθική αρετή είναι συνέπεια της επανάληψης ηθικών πράξεων,

• να εκτιµήσουν ως κριτήριο της αγαθής πολιτείας την καλλιέργεια της ηθικής αρετής, επισηµαίνοντας τη στενή σχέση που υπάρχει µεταξύ ηθικής και πολιτικής στη φιλοσοφία του Αριστοτέλη,

• να επισηµάνουν το ρόλο της παιδείας στην απόκτηση της ηθικής αρετής.

**Επισηµάνσεις**

Ο Αριστοτέλης, αναγνωρίζοντας το σηµαντικό ρόλο της διδασκαλίας στη γένεση και την ανάπτυξη των διανοητικών αρετών (βλ. ενότητα 12η), δεν αρνείται τη συµβολή της στην καλλιέργεια των ηθικών αρετών µέσω του εθισµού στις ενάρετες πράξεις. Αντίθετα την τονίζει µε την αναφορά του στο έργο τόσο του νοµοθέτη όσο και του διδασκάλου. Ο Αριστοτέλης, όπως και ο Πλάτων, θεωρεί ως ένα από τα σπουδαιότερα έργα της πολιτείας το παιδευτικό, που υλοποιείται κυρίως µε τους νόµους και την παιδεία.

**Ερµηνευτικές ερωτήσεις**

**1.** Από ποιο χώρο αντλεί το νέο του επιχείρηµα ο Αριστοτέλης και ποια βασική θέση του, που είδαµε στις προηγούµενες ενότητες, θέλει να ενισχύσει µε αυτό;

**2.** Ποια είναι η επιδίωξη κάθε νοµοθέτη και πώς αυτή υλοποιείται;

**3.** Να επισηµάνετε το κριτήριο που χρησιµοποιεί ο Αριστοτέλης, όταν διακρίνει την ἀγαθὴ πολιτεία από τη φαύλη. Σήµερα θα συµφωνούσατε µε το κριτήριο αυτό ή θα το απορρίπτατε εντελώς;

**4. «ἐκ τῶν αὐτῶν καὶ διὰ τῶν αὐτῶν καὶ γίνεται πᾶσα ἀρετὴ καὶ φθείρεται»**: α) Ποιο θεµελιώδες αντιθετικό ζεύγος φιλοσοφικών εννοιών υπόκειται στο χωρίο αυτό; Β) Να δείξετε τη σχέση που έχουν τα αντιθετικά µέλη του ζεύγους µε τον εθισµό και την ηθική πράξη, όπως φαίνεται στην ενότητα.

**5.** Ο Αριστοτέλης χρησιµοποιεί και στην ενότητα αυτή επιχειρήµατα (παραδείγµατα) από την τέχνη, για να ενισχύσει τη βασική του θέση. Να τα αποδώσετε µε δικά σας λόγια, επισηµαίνοντας τη διαφορά τους από παρόµοια επιχειρήµατα της προηγούµενης ενότητας.

**6. Α.** Να συµπληρώσετε τα κενά µε µετοχές ή έναρθρα απαρέµφατα (στην αρχαία ελληνική), ώστε το νόηµα των προτάσεων να αποδίδει το κείµενο της ενότητας. Τους ρηµατικούς τύπους που ζητούνται θα τους βρείτε αυτούσιους στο κείµενο ή θα τους σχηµατίσετε από ρήµατα του κειµένου.

i) Ως απόδειξη της βασικής θέσης ότι *οὐδεµία τῶν ἠθικῶν ἀρετῶν φύσει ἡµῖν ἐγγίνεται*, ο Αριστοτέλης προσκοµίζει σ’ αυτή την ενότητα το \_\_\_\_\_\_\_\_\_\_\_ στις πολιτικές κοινωνίες.

ii) Επιδίωξη κάθε νοµοθέτη είναι το \_\_\_\_\_\_\_\_\_\_\_ τους πολίτες αγαθούς.

iii) Οι νοµοθέτες προσπαθούν να επιτύχουν το σκοπό τους \_\_\_\_\_\_\_\_\_\_\_ τους πολίτες στις αγαθές πράξεις.

iv) Οι \_\_\_\_\_\_\_\_\_\_\_ νοµοθέτες θεωρούνται από τον Αριστοτέλη υπεύθυνοι για τα φαύλα πολιτεύµατα.

**Β.** Να αναλύσετε σε µία παράγραφο το νόηµα της «δ» πρότασης.

**7. «εἰ γὰρ µὴ οὕτως εἶχε, οὐδὲν ἂν ἔδει τοῦ διδάξοντος»**: Η άποψη που εκφράζεται στο απόσπασµα συµφωνεί µε όσα υποστήριξε ο Αριστοτέλης στην 12η ενότητα σχετικά µε το ρόλο της διδασκαλίας στη γένεση και ανάπτυξη των αρετών (διανοητικών και ηθικών); Να δικαιολογήσετε την άποψή σας.

**8.** Να εξηγήσετε τη σχέση ηθικής και πολιτικής, όπως φαίνεται από το κείµενο της ενότητας και από όσα αναφέρει ο Αριστοτέλης στο επόµενο χωρίο των Ἠθικῶν Νικοµαχείων για τον πολιτικό άνδρα: **«δοκεῖ δὲ καὶ ὁ κατ’ ἀλήθειαν πολιτικὸς περὶ ταύτην (= τὴν εὐδαιµονίαν) µάλιστα πεπονῆσθαι ˚ βούλεται γὰρ τοὺς πολίτας ἀγαθοὺς ποιεῖν καὶ τῶν νόµων ὑπηκόους»** (1102a 10 -13).

**Λεξιλογικές –σηµασιολογικές ερωτήσεις**

**1. ἀγαθός**: α) Ποια είναι η σηµασία της λέξης στο συγκεκριµένο κείµενο; Β) Να δώσετε τις σηµασίες του επιθέτου στη νέα ελληνική.

**2. φαῦλος:** α) Ποια είναι η κυριολεκτική σηµασία της λέξης; Β) Τι σηµαίνει στη νέα ελληνική η έκφραση «φαύλος κύκλος» και η λέξη «φαυλοκρατία»;

**3. ἁµαρτάνουσιν, φθείρεται**: α) Ποια οµόρριζα θηλυκά ουσιαστικά αποτελούν όρους της αριστοτελικής φιλοσοφίας και ποιο είναι το σηµασιολογικό τους περιεχόµενο; β) Να γράψετε από δύο ετυµολογικά συγγενείς λέξεις (απλές ή σύνθετες) για το κάθερήµα.

**4.** **τέχνη:** α) Ποιες σηµασίες της λέξης γνωρίζετε; β) Να γράψετε παράγωγα επίθετα (απλά ή σύνθετα).

**Β. Σε όλες τις περιστάσεις της (καθηµερινής) ζωής µας διαπιστώνεται η σηµασία της ηθικής πράξης για την απόκτηση της ηθικής αρετής**

**Προτεινόµενοι στόχοι**

• να συνειδητοποιήσουν οι µαθητές τη σηµασία της ηθικής πράξης στις διαπροσωπικές σχέσεις για την απόκτηση της ηθικής αρετής, να αντιληφθούν εποµένως ότι η ηθική αρετή νοείται µόνο ως κοινωνική αρετή,

• να εκτιµήσουν τον ρόλο της ἕξεως στην καλλιέργεια της ηθικής αρετής,

• να συνειδητοποιήσουν ότι η παιδεία, κατά τον Αριστοτέλη, προσανατολίζεται και στη δηµιουργία ἕξεων που οδηγούν στην ηθική καλλιέργεια.

**Επισηµάνσεις**

Η διαδικασία για την απόκτηση των ηθικών αρετών είναι ανάλογη µε εκείνη της εκµάθησης των τεχνών. Όπως κάποιος γίνεται γνώστης της τέχνης του µε την αδιάλειπτη άσκηση, έτσι και η αρετή είναι αποτέλεσµα επαναλήψεως ὁµοίων ἐνεργειῶν και συνέπεια του πολλάκις πράττειν. Αυτή η επανάληψη όµοιων ενεργειών, που πρέπει να έχουν ορισµένη ποιότητα, η επανάληψη της ηθικής πράξης µας βοηθάει να αποκτήσουµε µέσω του εθισµού τα µόνιµα στοιχεία του χαρακτήρα µας, τις ἕξεις. Σ’ αυτό συνίσταται ο ρόλος της παιδείας. Η καθηµερινή ζωή είναι βέβαια ζωή στην κοινωνία και ακριβέστερα στην πολιτικά οργανωµένη κοινωνία. Έτσι, εκτός από την πολιτική διάσταση της ηθικής αρετής (ενότητα 13α), βλέπουµε εδώ και την κοινωνική της διάσταση.

**Ερµηνευτικές ερωτήσεις**

**1.α)** Πώς εισάγει ο Αριστοτέλης το νέο µέρος του συλλογισµού του και ποια σηµεία της επιχειρηµατολογίας του διασαφηνίζει; β) Ποια συλλογιστική µέθοδο ακολουθεί και σε ποιο συµπέρασµα καταλήγει;

**2.** Να επισηµάνετε τα αντιθετικά ζεύγη που σχηµατίζουν µέσα στο κείµενο οι ηθικές αρετές µε τις αντώνυµές τους έννοιες (κακίες).

**3.** Ο Αριστοτέλης χρησιµοποιεί στην ενότητα πολλές φορές τα ρήµατα *ἐθίζοµαι, πράττω* και *γίνοµαι* σε διάφορους τύπους. Να εξηγήσετε ποια σηµασία έχει η επαναλαµβανόµενη χρήση των συγκεκριµένων ρηµάτων και η χρονική τους βαθµίδα στη δόµηση της επιχειρηµατολογίας του φιλοσόφου για την απόκτηση της ηθικής αρετής.

**4. Α.** Να συµπληρώσετε καθένα από τα παρακάτω κενά µε ένα προθετικό σύνολο από το κείµενο (στην αρχαία ελληνική), ώστε να ολοκληρωθεί σωστά το νόηµα των προτάσεων.

α) Καθένας µας γίνεται δίκαιος ή άδικος αναλογα µε τις πράξεις του \_\_\_\_\_\_\_\_\_\_\_\_\_ µε τους άλλους ανθρώπους.

β) Καθένας γίνεται ανδρείος ή δειλός ανάλογα µε τη συµπεριφορά του \_\_\_\_\_\_\_\_\_\_\_\_\_ .

γ) Γινόµαστε φρόνιµοι ή ακόλαστοι ανάλογα µε τη στάση µας \_\_\_\_\_\_\_\_\_\_\_\_\_ .

δ) Άλλοι γίνονται πράοι και άλλοι οξύθυµοι ανάλογα µε τη στάση τους \_\_\_\_\_\_\_\_\_\_\_\_\_ .

**Β.** Να εξηγήσετε πώς καταλαβαίνετε το περιεχόµενο της πρότασης «α» σε συνδυασµό µε τη γενική πρόταση στην οποία καταλήγει ο Αριστοτέλης**.(«Καὶ ἑνὶ δὴ λόγῳ ἐκ τῶν ὁµοίων ἐνεργειῶν αἱ ἕξεις γίνονται»**)

**5. «Καὶ ἑνὶ δὴ λόγῳ ἐκ τῶν ὁµοίων ἐνεργειῶν αἱ ἕξεις γίνονται»**: Να εντοπίσετε τη νέα αριστοτελική έννοια που περιέχεται στο χωρίο και να δώσετε τον ορισµό της µε τη βοήθεια του κειµένου της ενότητας.

**6.** Ποιο ρόλο παίζει η ηθική πράξη και η συµπεριφορά του ανθρώπου, γενικότερα σε όλες τις περιστάσεις της (καθηµερινής) ζωής, στην απόκτηση της ηθικής αρετής; Να στηρίξετε την απάντησή σας σε χωρία του κειµένου.

**7.** Να αναλύσετε µε λίγα λόγια τα χωρία της ενότητας στα οποία φαίνεται ότι η ηθική αρετή είναι κοινωνική αρετή.

**8.** Λαµβάνοντας υπόψη σας τη θέση του φιλοσόφου για τις ἕξεις, όπως εκφράζεται στην ενότητα, και αυτήν που υποστηρίζει συµπληρωµατικά πιο κάτω: **«µετὰ τοῦ ὀρθοῦ λόγου ἕξις ἀρετή ἐστιν»** (ΗΝ 1144 b 30), να δείξετε ποιος είναι ο ρόλος των ἕξεων στην απόκτηση και καλλιέργεια των ηθικών αρετών. Ποιους περιορισµούς θέτει ο φιλόσοφος σχετικά µε τις ἕξεις (στο κείµενό σας και στο χωρίο που σας δίνεται);

**9. «οὐ µικρὸν οὖν … µᾶλλον δὲ τὸ πᾶν»**: Να εξηγήσετε αν συµφωνείτε µε την άποψη του Αριστοτέλη και αν έχει, κατά τη γνώµη σας, κάποια σηµασία για την αγωγή της νέας γενιάς σήµερα.

**10.** O Περικλής στον Ἐπιτάφιο αναδεικνύει το παιδαγωγικό σύστηµα της Αθήνας ανώτερο από αυτό της Σπάρτης. Σύµφωνα µε τον Αθηναίο πολιτικό οι νέοι της πόλης του κατακτούν την ανδρεία µέσα από µία αγωγή που δεν τους αλλοτριώνει από τη χαρά της ζωής, ενώ οι Σπαρτιάτες *ἐπιπόνῳ ἀσκήσει εὐθὺς νέοι ὄντες τὸ ἀνδρεῖον µετέρχονται* (Θουκ. ΙΙ, 39, 1). Να κρίνετε την άποψη αυτή, λαµβάνοντας υπόψη σας τις θέσεις του Αριστοτέλη για το ίδιο θέµα, καθώς και την άποψη του Πρωταγόρα από τον οµώνυµο διάλογο (Φιλοσοφικός Λόγος, σσ. 89-91).

**Λεξιλογικές – σηµασιολογικές ερωτήσεις**

**1. συναλλάγµασι:** α) Ποια είναι η σηµασία της λέξης στο κείµενο; β) Με βάση την ετυµολογία της να δικαιολογήσετε τη σηµερινήσηµασία της λέξης.

**2. ἀκόλαστος:** α) Ποια είναι η σηµασία της λέξης; β) Ποιες σηµασίες έχει στη νέα ελληνική;

**3. ἕξεις:** α) Να δικαιολογήσετε τη σηµασία της λέξης στο κείµενο µε βάση την ετυµολογία της. β) Τι σηµαίνουν οι φράσεις : *«ψεύδεται καθ’ έξιν»* και *«έξις, δευτέρα φύσις»*;

**4.** Με ποιες λέξεις του κειµένου παρουσιάζουν ετυµολογική συγγένεια οι λέξεις: *στρεβλός, ευεξία, παµπληθής, ποιότητα*;

**5. δεινοῖς:** Να γράψετε ονοµατικά σύνολα που να αποδίδουν τις διάφορες σηµασίες της λέξης.

**ΠΡΟΣΟΧΗ στις εξής:**

**Α. Ερμηνευτικές 1, 5, 8**

**Β. Ερμηνευτικές 1, 3, 7**